"Sekspes"-onnie pleit skuldig; naam bekend gemaak | Maroela Media
EWN het Dinsdag op Twitter berig die onderwyser, Jeffrey Ostrowick (37), is in die Alexandra-landdroshof 'n boete van R3 000 of ses maande tronkstraf opgelê en het 'n opgeskorte vonnis van vyf jaar gekry. Hy is ook ontslaan uit die Gautengse departement van onderwys. Ostrowick se naam mag nou bekend gemaak word, aangesien hy gepleit het. Volgens die Nasionale Vervolgingsgesag (NVG) gaan sy naam op die register vir seksuele oortreders aangebring word.
Die leerling se ma, wat die onderwyser by die polisie aangemeld het, het aan die uitsaaier gesê sy prys die polisie en dat geregtigheid geskied het, selfs al het hy 'n ligte straf gekry. Sy het gesê sy is tevrede, want Ostrowick het nou 'n kriminele rekord en sal nie weer kan onderwys gee nie.
Die onderwyser is in Augustus verlede jaar in hegtenis geneem nadat hy uitgevang is terwyl hy 'n WhatsApp-gesprek met die leerling se ma gehad het. Hy was onder die indruk dat hy met die seun gesels. Die onderwyser het glo verskeie kaalfoto's van homself aan die seun gestuur met suggestiewe boodskappe. Die ma het die volgende dag 'n kriminele klag teen die onderwyser aanhangig gemaak en hy is agt dae later uit die skool geskors.
Shaheda Omar van die Teddy Bear Clinic, 'n nie-regeringsorganisasie wat met mishandelde kinders werk, het aan TimesLive gesê die vonnis is "belaglik" en "kommerwekkend", aangesien dit nie seksoortreders sal afskrik om soortgelyke misdade te pleeg nie.
Hy moes langtermyn gevangenisstraf gekry het – wat is 'n boete van R3 000 werd vir so 'n ernstige misdaad?